KOMISIJAS LĒMUMS (ES) 2020/1101

(2020. gada 23. jūlijs),

ar kuru groza Lēmumu (ES) 2020/491 par atbrīvojumu no ievedmuitas nodokļiem un no importa PVN, ko piešķir precēm, kas nepieciešamas Covid-19 uzliesmojuma seku apkarošanai 2020. gadā

(izziņots ar dokumenta numuru C(2020) 4936)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes Direktīvu 2009/132/EK (2009. gada 19. oktobris), kas nosaka Direktīvas 2006/112/EK 143. panta b) un c) punkta darbības jomu attiecībā uz atbrīvošanu no pievienotās vērtības nodokļa sakarā ar noteiktu preču galīgo importu (1), un jo īpaši tās 53. panta pirmo daļu saistībā ar 131. pantu Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas,

ņemot vērā Padomes Regulu (EK) Nr. 1186/2009 (2009. gada 16. novembris), ar kuru izveido Kopienas sistēmu atbrīvojumiem no muitas nodokļiem (2), un jo īpaši tās 76. panta pirmo daļu saistībā ar 131. pantu Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas,

tā kā:

(1) Ar Komisijas Lēmumu (ES) 2020/491 (3) līdz 2020. gada 31. jūlijam piešķirts atbrīvojums no ievedmuitas nodokļiem un no importa PVN precēm, kas nepieciešamas Covid-19 uzliesmojuma seku apkarošanai.

(2) Komisija 2020. gada 11. jūnijā saskaņā ar Lēmuma (ES) 2020/491 5. apsvērumu apspriedās ar dalībvalstīm par to, vai ir nepieciešams pagarinājums, un pēc apspriešanās dalībvalstis lūdza pagarināt atbrīvojumu.

(3) Imports, ko dalībvalstis veikušas saskaņā ar Lēmumu (ES) 2020/491, ir devis labumu, nodrošinot dalībvalstīs valsts organizācijām un kompetento iestāžu apstiprinātām organizācijām piekļuvi trūkstošajam nepieciešamajam medicīniskajam aprīkojumam un individuālajiem aizsardzības līdzekļiem. Šādu preču tirdzniecības statistika liecina par to, ka importa apjoms joprojām ir liels. Tā kā Covid-19 inficēšanās gadījumu skaits dalībvalstīs joprojām apdraud sabiedrības veselību un tā kā dalībvalstis joprojām ziņo par Covid-19 pandēmijas apkarošanai nepieciešamo preču trūkumu, nepieciešams par trim mēnešiem pagarināt Lēmumā (ES) 2020/491 noteikto piemērošanas laikposmu.

(4) Lai dalībvalstis varētu pienācīgi izpildīt ziņošanas pienākumus, kas izriet no Lēmuma (ES) 2020/491, ir lietderīgi pagarināt Lēmuma (ES) 2020/491 2. pantā noteikto termiņu.

(5) Saskaņā ar Regulas (EK) Nr. 1186/2009 76. pantu un Direktīvas 2009/132/EK 53. pantu apspriešanās ar dalībvalstīm par pieprasīto pagarinājumu notika 2020. gada 24. jūnijā.

(6) Tāpēc būtu attiecīgi jāgroza Lēmums (ES) 2020/491,

IR PIEŅĒMUSI ŠO LĒMUMU.

1. pants Lēmumu (ES) 2020/491 groza šādi: 1) lēmuma 2. panta ievaddaļu aizstāj ar šādu: “Vēlākais līdz 2020. gada 31. decembrim dalībvalstis sniedz Komisijai šādu informāciju:”; 2) lēmuma 3. pantu aizstāj ar šādu: “3. pants Šā lēmuma 1. pantu piemēro importam, kas veikts laikā no 2020. gada 30. janvāra līdz 2020. gada 31. oktobrim.”

2. pants Šis lēmums ir adresēts dalībvalstīm.

Briselē, 2020. gada 23. jūlijā Komisijas vārdā – Komisijas loceklis Paolo GENTILONI

(1) OV L 292, 10.11.2009., 5. lpp.

(2) OV L 324, 10.12.2009., 23. lpp.

(3) Komisijas Lēmums (ES) 2020/491 (2020. gada 3. aprīlis) par atbrīvojumu no ievedmuitas nodokļiem un no importa PVN, ko piešķir precēm, kas nepieciešamas Covid-19 uzliesmojuma seku apkarošanai 2020. gadā (OV L 103, 3.4.2020., 1. lpp.).